Document ID: 32007D0684

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Οκτωβρίου 2007
για την τροποποίηση της απόφασης 2005/393/ΕΚ όσον αφορά τις απαγορευμένες ζώνες σε σχέση με τον καταρροϊκό πυρετό του προβάτου στη Γαλλία, τη Γερμανία, την Αυστρία, την Πορτογαλία, τη Δανία, την Τσεχική Δημοκρατία και το Ηνωμένο Βασίλειο
[κοινοποιηθείσα υπό τον αριθμό Ε(2007) 5152]
(Κείμενο που παρουσιάζει ενδιαφέρον για τον ΕΟΧ)
(2007/684/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 8 παράγραφος 3,
Εκτιμώντας τα ακόλουθα:
(1)
Η οδηγία 2000/75/ΕΚ ορίζει κανόνες και μέτρα ελέγχου για την καταπολέμηση του καταρροϊκού πυρετού του προβάτου στην Κοινότητα, συμπεριλαμβανομένου του καθορισμού ζωνών προστασίας και εποπτείας και της θέσπισης απαγόρευσης για την απομάκρυνση των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2) προβλέπει την οριοθέτηση των συνολικών γεωγραφικών περιοχών στις οποίες τα κράτη μέλη οφείλουν να καθορίζουν ζώνες προστασίας και εποπτείας (εφεξής «οι απαγορευμένες ζώνες») σχετικά με τον καταρροϊκό πυρετό του προβάτου.
(3)
Κατόπιν τεκμηριωμένης αίτησης της Γαλλίας και της Γερμανίας, είναι σκόπιμο να τροποποιηθεί η οριοθέτηση των απαγορευμένων ζωνών στα εν λόγω κράτη μέλη στη ζώνη ΣΤ.
(4)
Μετά τη διεύρυνση της απαγορευμένης ζώνης στη Γερμανία λόγω της πρόσφατης εκδήλωσης εστιών καταρροϊκού πυρετού του προβάτου οροτύπου 8, κρίνεται σκόπιμη η οριοθέτηση απαγορευμένης ζώνης στην Αυστρία και η τροποποίηση των απαγορευμένων ζωνών στη Δανία και στην Τσεχική Δημοκρατία στη ζώνη ΣΤ.
(5)
Ύστερα από την κοινοποίηση εκδήλωσης εστιών καταρροϊκού πυρετού οροτύπου 1 και τεκμηριωμένο αίτημα της Πορτογαλίας, κρίνεται σκόπιμη η τροποποίηση της απαγορευμένης ζώνης Ε στο παράρτημα Ι της απόφασης 2005/393/ΕΚ και η τροποποίηση της ζώνης Ι με οροτύπους 1 και 4.
(6)
Ύστερα από την κοινοποίηση εκδήλωσης εστιών καταρροϊκού πυρετού οροτύπου 8 στο Ηνωμένο Βασίλειο, κρίνεται σκόπιμη η οριοθέτηση απαγορευμένης ζώνης στο κράτος μέλος στη ζώνη ΣΤ.
(7)
Η απόφαση 2005/393/ΕΚ πρέπει να τροποποιηθεί ανάλογα.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2005/393/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Οκτωβρίου 2007.

Labels: 19
0
3
6
18